Broj: 711-I-2050-M-146/23-06-19

Zagreb, 29. rujna 2023.

**FRANKO GRŽETIĆ**

**direktor-član Uprave trgovačkog društva**

**Eko-Murvica d.o.o. do 30. lipnja 2023.g.**

**Predmet: mišljenje na zahtjev obveznika Franka Gržetića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 10. kolovoza 2023. pod brojem 711-U-6572-M-146/23-01-4 zaprimilo je zahtjev za mišljenje koje je podnio obveznik Franko Gržetić, direktor-član Uprave trgovačkog društva Eko-Murvica d.o.o. do 30. lipnja 2023.g.

U podnesenom zahtjevu obveznik navodi da je dana 02. srpnja 2023.g., zbog obiteljskih razloga, prestao obnašati dužnost direktora-člana Uprave trgovačkog društva Eko-Murvica d.o.o. Nadalje, obveznik navodi kako je navedeno trgovačko društvo imalo poslovnu suradnju koja se sastojala u odvozu komunalnog otpada s tvrtkom Nikola 1965 d.o.o. u kojoj je bio suvlasnik. Obveznik ističe kako je navedena poslovna suradnja bila obvezna budući da je društvo Eko-Murvica d.o.o. jedino društvo koje ima koncesiju za prikupljanje komunalnog otpada na određenom području te je u zakonskoj obvezi prikupljati otpad od svih korisnika. Pritom obveznik ističe kako je cijenu odredilo Gradsko vijeće te je ona ista za sve korisnike. Obveznik postavlja upit može li se zaposliti u trgovačkom društvu Nikola 1965 d.o.o. prije proteka roka prema čl. 23. Zakona o sprječavanju sukoba interesa („Narodne novine“, broj 143/21, dalje u tekstu ZSSI). Obveznik ističe kako se odrekao svih prava i naknada na koje je imao pravo nakon odstupanja s dužnosti.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 26. sjednici održanoj 29. rujna 2023., obvezniku daje mišljenje, kako slijedi.

Člankom 8. stavcima 3. i 4. Zakona o sprječavanju sukoba interesa („Narodne novine“, broj 143/21, dalje ZSSI) propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 23. stavkom 1. ZSSI-a propisano da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Stavkom 2. istoga članka ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da će Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 22. stavkom 2. ZSSI-a propisano je da se obveze iz članka 18. toga Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Nadalje, stavkom 3. istoga članka ZSI-a propisano je da iznimno od stavka 2. ovoga članka, nakon prestanka dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Povjerenstvo je dana 08. srpnja 2022.g. donijelo Mišljenje broj: 711-I-1799-M-319/22-02-19 u kojem je utvrdilo da nema zapreke da trgovačko društvo Eko-Murvica d.o.o., u kojem obveznik Franko Gržetić obnaša dužnost direktora-člana Uprave, nastavi s pružanjem usluga prikupljanja komunalnog otpada trovačkom društvu Nikola 1965 d.o.o. koje je u suvlasništvu obveznika i njegovog brata budući da se radi o aktivnosti započetoj prije no što je obveznik započeo s obnašanjem dužnosti.

Povjerenstvo je, s obzirom na navedeno, od trgovačkog društva Eko-Murvica d.o.o. zatražilo podatak je li tijekom obnašanja dužnosti obveznika zbrinjavanje komunalnog otpada za korisnika trgovačko društvo Nikola 1965. d.o.o. bilo u istome opsegu kao i prije njegova stupanja na dužnost te jesu li u navedenom razdoblju eventualno nastali novi poslovni odnosi između dva trgovačka društva.

Nadalje, Povjerenstvo je od trgovačkog društva Nikola 1965. d.o.o. zatražilo podatak je li obveznik vlasnik većinskog poslovnog udjela u trgovačkom društvu Nikola 1965 d.o.o. te na koje radno mjesto odnosno funkciju se isti namjerava zaposliti po razrješenju s dužnosti.

Trgovačko društvo Eko-Murvica d.o.o. odgovorilo je na traženje Povjerenstva dopisom KLASA: URP-050-02/23-01/0120, URBROJ: 2107-01-21-0357-23-2 od 06. rujna 2023.g. navodeći da je opseg pružanja usluga trgovačkom društvu Nikola 1965 d.o.o. prije i nakon početka obnašanja dužnosti obveznika Franka Gržetića ostao isti. Isto tako, navodi se da je trgovačko društvo Eko-Murvica d.o.o. u lipnju 2021.g. i prosincu 2021.g. temeljem radnih naloga izvršilo radnje i ispostavilo račune za obavljene poslove nabave i odvoza lovorvišnje te nabave i postavljanje kolca na nagnuti bor trgovačkom društvu Nikola 1965 d.o.o.

Trgovačko društvo Nikola 1965. d.o.o. odgovorilo je na traženje Povjerenstva dana 22. rujna 2023.g. navodeći da je Franko Gržetić vlasnik 50% vlasničkih udjela dok je vlasnik drugih 50% njegov brat. Nadalje, navodi se i da bi se obveznik zaposlio na radno mjesto direktora financija koje je u tvrtki obnašao i prije stupanja na dužnost. Napominje se i kako je obveznik tijekom obnašanja dužnosti svoja upravljačka prava prenio na treću osobu.

U konkretnom slučaju Povjerenstvo ističe kako se na obveznika ne može primijeniti odredba članka 23. stavak 6. ZSSI-a, odnosno istome za zapošljavanje u trgovačkom društvu nije potrebna suglasnost Povjerenstva niti postoji zakonski vremenski rok koji ga ograničava u odnosu na navedeno zaposlenje, budući da funkcija direktora financija nije upravljačka već izvršna funkcija te da obveznik ne uživa pravo na naknadu plaće prema posebnim zakonima.

Isto tako, a budući da obveznik u navedenom trgovačkom društvu ima 50% vlasničkih udjela, a da se između trgovačkog društva Eko-Murvica d.o.o. i trgovačkog društva Nikola 1965. d.o.o. radilo isključivo o poslovnom odnosu pružanja komunalnih usluga na čiju cijenu i opseg obveznik nije utjecao, Povjerenstvo smatra da ne postoji razlog zbog kojeg se obveznik nakon prestanka obnašanja dužnosti ne bi mogao zaposliti u trgovačkom društvu Nikola 1965. d.o.o.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Franko Gržetić, elektroničkom dostavom
2. Objava na internetskoj stranici Povjerenstva
3. Pismohrana